**ELŐTERJESZTÉS**

**A Gazdasági és Városstratégiai Bizottság 2019. szeptemberi ülésére**

**Javaslat a VASIVÍZ ZRt. rendkívüli Közgyűlésén szereplő napirendi pontok megtárgyalására**

Tájékoztatom a Tisztelt Bizottságot, hogy a VASIVÍZ ZRt. Igazgatósága 2019. szeptember 27. napjára összehívta a társaság rendkívüli Közgyűlését az alább ismertetett napirendi pontokkal.

*1. Határozathozatal Szombathely északi iparterület víziközmű és feltáró út építésének szerződéskötéséről*

A VASIVÍZ ZRt. közbeszerzési eljárásban ajánlatot tett Szombathely Megyei Jogú Város Önkormányzata, mint ajánlatkérő részére a TOP 6.1.1-15-SH1-2016-00001 kódszámú pályázatból 100 %-os támogatással megvalósuló északi iparterület víziközmű és feltáró út építése 1. rész: ivóvíz ellátás, szennyvízellátás tárgyában. A társaságot az eljárásban nyertes ajánlattevőként hirdették ki 2019. július 18-án, a szerződés aláírására 215.999.177 Ft értékben 2019. szeptember hónapban kerül sor, amelyhez a társaság Közgyűlésének jóváhagyása szükséges.

*2. Határozathozatal Szombathely északi iparterület szennyvízelvezetési rendszer kiépítésének közbeszerzési eljárását követő szerződéskötésről*

2019. évben Szombathely Megyei Jogú Város Önkormányzata kérésére a VASIVÍZ ZRt. előkészíti és lefolytatja az északi ipaterület TOP pályázatból nem támogatott szennyvízelvezetési rendszer kiépítésének közbeszerzési eljárását. A gördülő fejlesztési tervben 130.000.000 Ft a tervezett összeg. A szerződés végleges értéke az eljárás eredményétől függ. A Szombathely északi iparterület II. ütem tárgyában kötendő vállalkozási szerződés vezérigazgató által történő aláírásához szükséges a közgyűlési felhatalmazás.

*3. Határozathozatal a Víziközművek Állami Rekonstrukciós Alapjából nyújtható támogatás pályázatairól*

A pályázat előírásai szerint kizárólag a 2019-2032 időszakra vonatkozó gördülő fejlesztési tervek felújítási és pótlási tervrészéből a MEKH által jóváhagyott rekonstrukciós munkák megvalósítására lehetett pályázni. A maximálisan igényelhető támogatás az összköltség 70 %-a, legalább 10 millió, de legfeljebb 100 millió Ft volt. A VASIVÍZ ZRt. szolgáltatási területére a 2019. február 28-i határidőre benyújtott 16 db, összesen 1.407.215.204 Ft értékű rekonstrukciós pályázatot az Információs és Technológiai Minisztérium (ITM) befogadta, tartalmilag és formailag megfelelőnek találta.

A hét nyertes pályázat esetében az ITM által kiadott Támogató Okiratok alapján a megvalósításhoz két esetben várható a szükséges közbeszerzési eljárások lefolytatását követően 117 millió Ft-ot meghaladó vállalkozási szerződés:

* S001 Szombathely-Kőszeg szennyvízelvezetési és –tisztítási rendszer 2019. évi rekonstrukciója pályázat, nettó összege: 142.000.000 Ft,
* V059 Celldömölk ivóvízellátási rendszer 2019. évi rekonstrukciója pályázat, nettó összege: 139.972.110 Ft.

A vállalkozási szerződés vezérigazgató által történő aláírásához szükséges a közgyűlési felhatalmazás.

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 21. §-a értelmében az önkormányzati tulajdonú gazdasági társaságokat érintő, a Közgyűlés hatáskörébe tartozó ügyek tárgyában készített előterjesztéseket a Közgyűlés csak akkor tárgyalhat, ha a gazdasági ügyeket ellátó bizottság azokról előzetesen állást foglalt.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjenek.

**Szombathely, 2019. szeptember 20.**

**/: Dr. Puskás Tivadar :/**

**Határozati javaslat**

**…./2019. (IX. ….) GVB. számú határozat**

A Gazdasági és Városstratégiai Bizottság a VASIVÍZ ZRt. rendkívüli közgyűlése napirendjén szereplő kérdéseket megtárgyalta és azokat a Közgyűlésnek elfogadásra javasolja.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: 2019. szeptember 26-i Közgyűlés